钦定古今图书集成/明伦汇编/家范典/第083卷 > 徐三重明善全编 > 《范内》
## 钦定古今图书集成/明伦汇编/家范典/第083卷 > 徐三重明善全编 > 《范内》

妇女非吉凶大事而出，即郑卫二《国风》所咏是矣。“河
间妇不游，终为淑媛；孔父妻不出，何由杀其夫”，此往
事大戒。灼灼宇宙内者，污俗颓风，固多忽此，而上明
礼仪，下畏道路，何可不痛以为惩。凡吉凶大事而出，
此在礼经必不容已者。其外即亲族燕聚，不宜数举，
亦不宜数预。同居切近，间以茶果叙坐，或可往来，亦
不得太久，妨废彼此家务。至于无故设席，远招姻亲
从婢飘摇，歌舞嬉乐，无论将来所趋若何，士大夫苟
从《诗》《书》准绳，已知此事，必非端谨善道矣。妇女何知？
其责固当有在。至于寒食拜墓，今不问贵贱，习常通
行。要之妇女原无此礼，第欲借以浪游，为一岁乐事
耳。倘有感慕九原之意，何不于岁时家庙蒸尝，一与
内执事之列？不与此而与彼，其为浪游何辞？且妆束
而出飘扬，原埜为行者观望，大非闺门美事。苟害于
义，何容从俗。